## Pravilnik o kriterijima za sufinanciranje projekata odobrenih u okviru programa za kulturu Europske unije Kultura 2007. - 2013.

### NN 120/2007 (21.11.2007.), Pravilnik o kriterijima za sufinanciranje projekata odobrenih u okviru programa za kulturu Europske unije Kultura 2007. - 2013.

# MINISTARSTVO KULTURE

**3467**

Na temelju članka 10a. Zakona o financiranju javnih potreba u kulturi (»Narodne
novine«, br. 47/90 i 27/93) ministar kulture donosi

## PRAVILNIK

### O KRITERIJIMA ZA SUFINANCIRANJE PROJEKATA ODOBRENIH U OKVIRU PROGRAMA ZA KULTURU EUROPSKE UNIJE KULTURA 2007–2013

Članak 1.

Ovim Pravilnikom određuju se kriteriji i postupak prema kojem će Ministarstvo
kulture izabirati i sufinancirati projekte već odobrene u okviru programa za
kulturu Europske unije Kultura 2007-2013 u kojem Republika Hrvatska sudjeluje
sukladno Zakonu o potvrđivanju Memoranduma o razumijevanju između Europske
zajednice i Republike Hrvatske o sudjelovanju Republike Hrvatske u programu
Kultura 2007–2013 (»Narodne novine – Međunarodni ugovori« br. 7/07.).

Članak 2.

Sredstvima Ministarstva kulture sufinancirat će se projekti kojih su nositelji
pravne osobe registrirane u Republici Hrvatskoj u statusu vodećeg partnera,
suorganizatora ili pridruženog partnera i koji su na temelju godišnjeg natječaja
odobreni od strane Europske komisije i Izvršne agencije za obrazovanje,
audiovizualnu politiku i kulturu (u daljnjem tekstu: Izvršna agencija) u sklopu
programa Kultura 2007–2013, prema sljedećim kategorijama:
1. Potpora kulturnim aktivnostima:
– Višegodišnji projekti suradnje
– Kratkoročni projekti (do 2 godine)
– Posebne aktivnosti
2. Potpora europskim kulturnim tijelima i mrežama
3. Potpora aktivnostima koje povećavaju utjecaj projekata, prikupljanje
statističkih podataka kao i izrada studija o razvoju kulturne suradnje i
kulturne politike.
Pravne osobe iz stavka 1. ovoga članka, koje namjeravaju zatražiti
sufinanciranje svojih projekata, dužne su u roku od petnaest dana izvijestiti
Ministarstvo kulture o podnošenju prijave projekta na natječaj Europske komisije
radi dobivanja potpora iz stavka 1. ovoga članka.
Sudjelovanje Ministarstva kulture u sufinanciranju projekata pravnih osoba iz
stavka 1. ovog članka ne može biti veće od 60% ukupne vrijednosti hrvatskog
dijela projekta, a broj projekata koji će se sufinancirati utvrđuje se svake
godine nakon što Ministarstvo kulture dobije obavijest o rezultatima natječaja
iz stavka 1. ovoga članka i utvrdi program međunarodne kulturne suradnje, kao i
raspoloživa sredstva iz državnog proračuna za njegovo ostvarivanje.

Članak 3.

Zahtjev za sufinanciranje podnosi se Ministarstvu kulture, Odjelu za kulturnu
kontaktnu točku, u roku od 30 dana od dana potpisivanja Ugovora sa Europskom
komisijom odnosno Izvršnom agencijom o provedbi odobrenog projekta.
Zahtjevu iz stavka 1. ovoga članka moraju se priložiti financijski i operativni
plan projekta odobreni od strane Europske komisije, odnosno Izvršne agencije, te
projekcija troškova hrvatskog partnera po godinama trajanja projekata iskazana u
kunama.

Članak 4.

Zahtjeve iz članka 3. ovog Pravilnika razmatra Vijeće za međunarodnu kulturnu
suradnju i mišljenje o predloženim projektima dostavlja ministru kulture koji
donosi odluku o sufinanciranju.

Članak 5.

Na temelju odluke ministra kulture sklapa se ugovor o sufinanciranju između
Ministarstva kulture s jedne, te pravne osobe ovlaštene za realizaciju hrvatskog
dijela projekta s druge strane (u daljnjem tekstu: Nositelji projekta).
Ugovor o sufinanciranju sklapa se na rok od godinu dana, a za sufinanciranje
višegodišnjih projekata uvjeti za sklapanje novog ugovora su uredno ispunjenje
prethodnog ugovora i dostava detaljnog financijskog izvještaja za prethodno
ugovoreno razdoblje.

Članak 6.

Nositelji projekta dužni su u svakom trenutku na traženje Ministarstva kulture
dati sve umjetničke i poslovne informacije o projektu, kao i svu financijsku
dokumentaciju projekta.
U slučaju nedavanja izvješća, davanja neistinitih podataka, nenamjenskog
trošenja sredstava ili neispunjavanja ugovora u zadanom roku, Ministarstvo
kulture ima pravo raskinuti ugovor i zatražiti povrat sredstava s pripadajućom
zakonskom zateznom kamatom.

Članak 7.

Projekti koji su sufinancirani sredstvima Ministarstva kulture moraju se
besplatno dati na nekomercijalno korištenje za programe predstavljanja i
promidžbe hrvatske kulture u zemlji i inozemstvu koje provodi Ministarstvo
kulture ili drugi nositelji projekta uz suglasnost Ministarstva kulture.

Članak 8.

Ovaj Pravilnik stupa na snagu osmog dana od dana objave u »Narodnim novinama«.

Klasa: 023-03/07-01/0198
Urbroj: 532-01-02/1-07– 01
Zagreb, 14. studenoga 2007.

Ministar kulture
**mr. sc. Božo Biškupić**, v. r.

Pravilnik, NN 120/2007-3467
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)